钦定古今图书集成/明伦汇编/氏族典/第306卷 > 《廖用贤尚友录》 > 康延孝
## 钦定古今图书集成/明伦汇编/氏族典/第306卷 > 《廖用贤尚友录》 > 康延孝

按《五代史康延孝传》：“延孝，代北人也，为太原军卒，有
罪亡命于梁。末帝遣段凝军于河上，以延孝为左右
先锋指挥使。延孝见梁末帝任用群小，知其必亡，乃
以百骑奔于唐庄宗，拜博州刺史、捧日军使。庄宗用
延孝策灭梁，以功拜郑州防御使，赐姓名曰李绍琛。
二年，迁保义军节度使。三年，征蜀，以延孝为先锋排”
阵斩斫使。王宗弼以蜀降，延孝屯汉州以俟魏王继
岌。蜀平，延孝功为多。左厢马步军都指挥使董璋位
在延孝下，然特见重于郭崇韬。崇韬有军事，独召璋
与计议，而不问延孝。延孝大怒，责璋，璋诉于崇韬，崇
韬表为东川节度使，延孝愈怒。明年，继岌班师，命延
孝以万二千人为殿，行至武连，闻朱友谦无罪见杀。
友谦有子令德在遂州，庄宗遣使者诏继岌即诛之。
继岌不遣延孝而遣董璋，延孝已自疑，及璋过延孝
军，又不谒，延孝大怒，遂拥其众自剑州反入蜀，自称
“西川节度”、三州制置等使，驰檄蜀人，数日之间，众至
五万。任圜追之，及于汉州。会孟知祥夹攻之，延孝战
败被擒，载于槛车至凤翔，庄宗遣宦者杀之。